text: Projecte de voluntariat a boscos mediterranis. - CRAJ
  Projecte de voluntariat a boscos mediterranis.
  En Marc Torrents, tècnic de projectes de GEPEC – Ecologistes de Catalunya, ens parla sobre el projecte de voluntariat a boscos mediterranis.
  Què és i en què consisteix el projecte?
  El projecte va néixer la tardor del 2018, fruit de la col·laboració del PNIN de Poblet i el GEPEC-Ecologistes de Catalunya.
  El bosc de Poblet és una de les masses forestals més extenses de les comarques tarragonines i més ben conservats, amb una elevada biodiversitat i boscos d'alt valor ecològic. Per altra banda, el GEPEC, durant molts anys ha dut a terme accions de voluntariat ambiental enfocades a la conservació d'espais.
  D'aquesta manera, es vol apropar a la ciutadania a conèixer l'espai, la seva història, conèixer els seus valors i principalment a formar part de la gestió activa a través d'accions de voluntariat obertes a tothom.
  És un programa de voluntariat que es realitza en jornades d'un, dos o tres dies, sempre en caps de setmana de tardor. Les tasques que realitza el voluntariat forestal es centren en el manteniment de la xarxa de senders i fonts, treballs de gestió forestal, tècniques de pedra seca i bioconstrucció, prevenció d'incendis, etc. Sobretot, treballar en el coneixement del medi per poder-lo protegir.
  En el context actual de canvi climàtic, és molt important conèixer els efectes que té en els boscos mediterranis, entendre les seves repercussions i com podem adaptar-nos-hi.
  Com es la situació actual?
  Actualment estem treballant en la segona edició de cara a aquesta tardor. La primera va ser una prova pilot que va tenir molt d'èxit, l'any passat van participar a les jornades prop de 100 persones, és un tipus de voluntariat que a les nostres comarques no es practicava.
  L'espai és excepcional, els voluntaris s'allotgen en dependències del monestir de Poblet i s'ofereixen activitats complementàries després del voluntariat per conèixer l'entorn i la Conca de Barberà.
  Quan se celebren les properes jornades?
  Aquesta propera tardor es realitzarà la segona edició. Les dates són caps de setmana d'octubre i novembre, amb jornades de voluntariat d'un, de dos o de tres dies.
  De moment, les jornades programades d'un dia són el 28 de setembre i el 17 de novembre, i els de dos o tres dies són: 12 i 13 d'octubre, 19 i 20 d'octubre i 1-2 i 3 de novembre. Esperem afegir alguna jornada més d'un dia per ampliar l'oferta de caps de setmana a escollir.
  Participar activament en algunes de les jornades és la millor forma d'implicar-se en el projecte i aprendre les diferents tècniques i participar en la gestió directe del bosc a més de conèixer la flora i fauna, els boscos, geologia, etc., del paratge i les problemàtiques actuals. Amb aquest aprenentatge es vol incidir en la comprensió tant de l'entorna natural com de les accions que desenvolupen.
  Les feines i línies de treball que estem preparant per al voluntariat són molt diverses:
  Tractaments silvícoles de millora en alzinars i pinedes de pinastre mitjançant la gestió forestal sostenible.
  Recuperació de camins ramaders i itineraris.
  Aplicació de tècniques de pedra seca i treballs amb fusta per passos de barrancs
  Aclarides en zones de castanyers centenaris.
  Totes les tasques es realitzen al Bosc de Poblet, en indrets com la Vall de Castellfollit, del Titllar i La Pena i s'ofereix la possibilitat de dormir en dependències del monestir de Poblet a un preu simbòlic, així tenim la possibilitat de passar uns dies immersos en aquests espais històrics.
  L'organització es fa càrrec de l'alimentació i les tasques de voluntariat es complementen amb activitats complementàries en espais d'interès de la zona, com el Museu de la Vida Rural, visites al propi Monestir de Poblet, les Coves de l'Espluga, etc.
  En breu s'obriran les inscripcions a través de la web del GEPEC, però de moment es poden realitzar reserves enviant un correu a secretaria@gepec.cat o per demanar informació. Qualsevol persona amb interès per la natura i la seva conservació o contribuir amb el voluntariat i posar el seu granet de sorra trobarà el seu espai en aquest projecte.
  Com preveieu que serà la situació d'aquí a 10 anys?
  Volem traslladar en un futur proper el voluntariat a altres espais naturals de la demarcació amb noves propostes i oportunitats segons les particularitats de cada espai. Per aquest motiu volem incidir en la importància que té la conservació dels espais naturals i la seva problemàtica, ja que tots i totes en podem ser part activa.
  El canvi climàtic afectarà a les espècies més vulnerables a la calor i la sequera, això tindrà conseqüències en la distribució en els boscos mediterranis provocant la pèrdua de la riquesa d'espècies. Algunes desapareixeran.
  Realitzar aquestes tasques de millora ambiental i de conservació amb voluntariat, conèixer de primera mà els problemes ambientals que ens afecten així com els reptes que tenim d'ara endavant és necessari de cara a la perspectiva social per adaptar-se a aquest canvi.